BANPU บวกเกือบ 4% หลังเตรียมนำ BPP เข้าตลาด-โบรกฯเล็งงบปีนี้พลิกเป็นกำไร
BANPU บวกเกือบ 4% ล่าสุด ณ เวลา 11.25 น. ราคาอยู่ที่ 15.90 บาท บวก 0.60 บาท หรือ 3.92% สูงสุดที่ 15.90 บาท ต่ำสุดที่ 15.50 บาท มูลค่าซื้อขายที่ 660.72 ล้านบาท ด้าน บล.โกลเบล็ก ชูเป้า 16.80 บ. เล็งงบฯปีนี้พลิกเป็นกำไร-เตรียมนำ BPP เข้าตลาด-ให้สิทธิจองซื้อช่วง 18-25 หุ้น BANPU ต่อ 1 BPP
26 ส.ค. 2559

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 11.25 น. ราคาอยู่ที่ 15.90 บาท บวก 0.60 บาท หรือ 3.92% สูงสุดที่ 15.90 บาท ต่ำสุดที่ 15.50 บาท มูลค่าซื้อขายที่ 660.72 ล้านบาท ขณะที่ดัชนีตลาดหุ้นไทยโดยรวมบวก 0.54%
 

 
ด้าน บล.โกลเบล็ก ระบุในบทวิเคราะห์ฯแนะนำหุ้น บมจ.บ้านปู (BANPU) ราคาพื้นฐาน 16.80 บาท โดยคาดปี 2559 พลิกมีกำไร 1,510 ล้านบาท จากปีก่อนที่ขาดทุนสุทธิ 1.53 พันล้านบาท เป็นผลจากการรับรู้ส่วนแบ่งกำไรของโรงไฟฟ้า BLCP และโรงไฟฟ้าหงสาจะทำการผลิตไฟฟ้าครบทั้ง 3 หน่วย
พร้อมปรับลดการลงทุนในธุรกิจถ่านหินเพื่อเน้นธุรกิจโรงไฟฟ้าสู่ 2.4 กิกะวัตต์ (GW) ในปี 63 โดยในปัจจุบันมีกำลังการผลิตอยู่ที่ราว 1.63 GW ซึ่งรวมโรงไฟฟ้าหงสาทั้ง 3 หน่วย
นอกจากนี้ เตรียมนำหุ้นบมจ.บ้านปู เพาเวอร์ (BPP) เข้าตลาดหลักทรัพย์ฯในช่วงครึ่งหลังปีนี้  ซึ่งจะช่วยชำระคืนเงินกู้แก่ BANPU ราว 400 ล้านดอลลาร์ และลดภาระดอกเบี้ยได้ราว 800 ล้านบาท/ปี 
อีกทั้งได้ประกาศปันผล 0.25 บาท/หุ้น กำหนดวัน XD 8 ก.ย.พร้อมกำหนดสิทธิจองหุ้นเพิ่มทุน BPP อัตราส่วน 18-25 หุ้น BANPU ต่อ 1 หุ้น BPP ขึ้นอยู่กับจำนวนการใช้สิทธิแปลง BANPU-W3 วันที่ 5 ก.ย.59